**Ministru kabineta rīkojuma projekta**

**“Grozījumi Ministru kabineta 2010. gada 31. maija rīkojumā Nr. 297 “Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības "Privatizācijas aģentūra" personā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemes pārvaldības likuma 17.panta ceturtā daļa, likuma “Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta sestā daļa, 2016. gada 29. novembra Ministru kabineta sēdē pieņemtais Nacionālo bruņoto spēku attīstības plāns 2016. – 2028. gadam (protokola Nr. 65 40. §), Ministru kabineta 2016. gada 16. novembra sēdē izskatītais ziņojums “Par Liepājas militārās bāzes attīstību” (protokola Nr. 63 25. §), Deklarācijas par Māra Kučinska vadītā Ministru kabineta iecerēto darbību 76. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik Liepājā deviņos militārajos objektos ir izvietotas šādas Nacionālo bruņoto spēku vienības: Jūras spēku Flotiles štābs, Jūras novērošanas un sakaru dienests, Mīnu kuģu eskadra, Nodrošinājuma pavēlniecības 1.reģionālais nodrošinājuma centrs, Mācību vadības pavēlniecības Jūras spēku mācību centrs un Valodu skolas filiāle, Zemessardzes 4. brigādes štābs un Zemessardzes 45.kājnieku bataljons.  Lai efektīvāk apsaimniekotu valsts īpašumus un pilnveidotu militāro bāzi Liepājā, Aizsardzības ministrija (turpmāk – AM) ir pieņēmusi lēmumu attīstīt vienotu militāro bāzi, kurā tiks izvietotas visas Liepājas pilsētā dislocētās militārās vienības. Vienota militārā objekta izveidošana sekmēs Nacionālo bruņoto spēku (turpmāk – NBS) uzdevumu īstenošanu, kā arī tiks uzlabota uzņemošās valsts atbalsta funkciju veikšana. Bāzes izveide ilgtermiņā ļautu pakāpeniski atteikties no daļas pašreiz īpašumā esošo infrastruktūras objektu, samazinot infrastruktūras apsaimniekošanai nepieciešamo finansējumu. Liepājas bāzes attīstība ilgtermiņā plānota 500–1000 karavīru personālam.  Atbilstoši Nacionālo bruņoto spēku attīstības plānam 2016.–2028. gadam, finansējums Liepājas militārās bāzes attīstībai ir paredzēts, no 2020. gada. Tomēr sākot jau ar 2017. gadu, ir paredzēts uzsākt Liepājas bāzes skiču plāna izstrādi un aktualizēt militārās ostas un piestātņu attīstības iespējas jūrā, lai plānotajā laikā, t.i., sākot no 2021. gada, būtu iespējams uzsākt plānoto infrastruktūras attīstību.  Ievērojot militārās infrastruktūras attīstības prioritātes un pieejamo finansējumu, Aizsardzības ministrijas nodoms ir Liepājas bāzi attīstīt divos posmos, veicot nepieciešamo nekustamo īpašumu apgūšanu:   * pirmajā posmā – militārās bāzes infrastruktūras izbūve Atmodas bulvārī 3/5 un Atmodas bulvārī 7; * otrajā posmā – ostas piestātņu izbūve ar atbilstošu infrastruktūru Katedrāles ielā 8/18 un Atmodas bulvārī 1a.   Pirmā posma ietvaros, papildus jau esošajai infrastruktūrai, ir plānots attīstīt gan administratīvo zonu, gan apgādes atbalsta infrastruktūru - jaunu noliktavu, remonta un apkopes darbnīcu, transporta stāvlaukumu izbūvi. Otrajā posmā plānotās infrastruktūras attīstība ir svarīgs priekšnoteikums Jūras spēku flotiles izvietošanai vienkopus jaunajā bāzē, nodrošinot atbilstošas piestātnes militāro kuģu uzņemšanai. AM skatījumā ir svarīgi ilgtermiņā attīstīt piestātnes, kas spētu uzņemt arī NATO dalībvalstu militāros kuģus.  Lai īstenotu militārās bāzes attīstības pirmo posmu, tika uzrunāta Liepājas pilsētas dome un Liepājas Speciālās ekonomiskās zonas valde ar lūgumu nodot nekustamo īpašumu Atmodas bulvārī 3/5, Liepājā AM valdījumā.  Nekustamais īpašums Atmodas bulvārī 3/5, Liepājā (nekustamā īpašuma kadastra Nr. 1700 010 0334), ir neapbūvēta zemes vienība ar kadastra apzīmējumu 17000100094 7,6109 ha platībā. Saskaņā ar Ministru kabineta 2010. gada 31. maija rīkojuma Nr. 297 “Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības “Privatizācijas aģentūra” personā” 9. pielikumu nekustamais īpašums ir saglabāts valsts īpašumā un nodots Satiksmes ministrijas valdījumā (Nr. 4142). Šī zemes vienība uz Satiksmes ministrijas vārda zemesgrāmatā nav reģistrēta. Tāpat Ministru kabinets nav izdevis rīkojumu par zemes reformas pabeigšanu Liepājas pilsētā.  Pēc Ministru kabineta rīkojuma izdošanas, nekustamais īpašums – zemes vienība 7,6109 ha platībā Atmodas bulvārī 3/5, Liepājā (kadastra apzīmējums 1700 010 0334) tiks pirmreizēji reģistrēta zemesgrāmatā uz valsts vārda Aizsardzības ministrijas personā.  2016. gada 21. septembrī Liepājas speciālās ekonomiskās zonas valde pēc AM ierosinājuma pieņēma lēmumu nodot nekustamo īpašumu Atmodas bulvārī 3/5 AM NBS militārās bāzes veidošanai ar nosacījumu, ka objekta turpmākā izmantošana neapgrūtinās un neietekmēs Liepājas ostas teritorijas attīstību.  Ministru kabineta rīkojuma projekta mērķis ir mainīt nekustamā īpašuma valdītāju no Satiksmes ministrijas uz Aizsardzības ministriju, lai to ierakstītu zemesgrāmatā uz valsts vārda Aizsardzības ministrijas personā. Ar ministru kabineta rīkojumu tiks izdarīti grozījumi Ministru kabineta 2010. gada 31. maija rīkojumā Nr. 297 “Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības “Privatizācijas aģentūra” personā”, jo rīkojuma projektā iekļautā zemes vienība ir nepieciešama Aizsardzības ministrijai valsts aizsardzības funkciju veikšanai. |
| 3. | Projekta izstrādē iesaistītās institūcijas | Aizsardzības ministrija, Liepājas pilsētas dome, Liepājas speciālās ekonomiskās zonas pārvalde |
| 4. | Cita informācija | Izdevumus, kas saistīti ar nekustamā īpašuma kadastrālo uzmērīšanu un pirmreizējo reģistrāciju zemesgrāmatā, segs Aizsardzības ministrija. |

Anotācijas II – VI sadaļa – projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana**  **un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Ar Ministru kabineta rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Ministru kabineta rīkojums “Par valsts nekustamā īpašuma nodošanu Aizsardzības ministrijas valdījumā” tiks publicēts oficiālajā izdevumā „Latvijas Vēstnesis” – elektroniski interneta vietnē [*www.vestnesis.lv*](http://www.vestnesis.lv), kā arī būs pieejams bezmaksas normatīvo aktu bāzē [*www.likumi.lv*](http://www.likumi.lv). |

Aizsardzības ministrs R. Bergmanis

Vīza: valsts sekretāra p.i. A.Puriņš

A. Misiņš, tālr. 67335159

[andris.misins@mod.gov.lv](mailto:andris.misins@mod.gov.lv)